Nægter at give op: Morten Helveg anker Se og Hør-sagen til Højesteret - politiken.dk
Morten Helveg Petersen forsøger nu i tredje retsinstans at vinde over Se og Hør i sagen om den såkaldte tys-tys-kilde.
Morten Helveg Petersen forsøger nu i tredje retsinstans at vinde over Se og Hør i sagen om den såkaldte tys-tys-kilde. Foto: Charlotte de la Fuente
Medier 13. jun. 2019 kl. 16.02
Både by- og landsret har afvist politikers erstatningskrav, efter at han blev udsat for ulovlig overvågning.
EU-parlamentarikeren Morten Helveg Petersen (R) har fået lov til anke sag om erstatning i Se og Hør-sagen til Højesteret.
Det fremgår af en nyhed på Procesbevillingsnævnets hjemmeside.
I sagen kræver han en godtgørelse, efter at han blev udsat for ulovlig overvågning af Se og Hør.
Det var i februar, at Østre Landsret fastslog, at Morten Helveg Petersen ikke skulle have godtgørelse i sagen.
Han blev derimod pålagt at betale sagens omkostninger. I byretten lød de på 170.000 kroner, og i landsretten blev der lagt mere til, så det løb op i 320.000 kroner.
Morten Helveg Petersen krævede i landsretten 125.000 kroner i erstatning, for at Se og Hør havde skaffet sig adgang til hans kreditkortoplysninger.
Det er et mindre krav, end han kom med i byretten. Her krævede han 250.000 kroner i kompensation.
Se og Hør-sagen er blevet kaldt danmarkshistoriens største medieskandale.
Her fodrede en tys-tys-kilde Se og Hør med oplysninger om de kongeliges og de kendtes brug af kreditkort.
Kilden havde via kreditkortudstederen Nets adgang til de kendtes transaktioner.